ประกาศกรมการขนส่งทางบก เรื่อง ประตูทางขึ้นลงและประตูฉุกเฉินสำหรับรถที่ใช้ในการขนส่งผู้โดยสาร (ฉบับที่ 3)

ประกาศกรมการขนส่งทางบก
ประกาศกรมการขนส่งทางบก
เรื่อง
ประตูทางขึ้นลงและประตูฉุกเฉินสำหรับรถที่ใช้ในการขนส่งผู้โดยสาร
(ฉบับที่ ๓)[๑]
 

ตามที่
กรมการขนส่งทางบกได้มีประกาศเรื่อง
ประตูทางขึ้นลงและประตูฉุกเฉินสำหรับรถที่ใช้ในการขนส่งผู้โดยสาร ลงวันที่ ๒
กุมภาพันธ์ พ.ศ. ๒๕๓๖ และ (ฉบับที่ ๒) ลงวันที่ ๑๙ พฤษภาคม พ.ศ. ๒๕๔๘ ไว้แล้ว นั้น

โดยที่ข้อกำหนดเกี่ยวกับระบบการทำงานของประตูทางขึ้นลงที่ใช้กลไกควบคุมการปิดเปิดโดยอัตโนมัติที่กำหนดไว้ตามประกาศดังกล่าว
ยังไม่ครอบคลุมถึงระบบการทำงานอื่นซึ่งมีความปลอดภัยสำหรับผู้โดยสารเช่นเดียวกัน
จึงสมควรแก้ไขเพิ่มเติมข้อกำหนดเกี่ยวกับระบบการทำงานของประตูทางขึ้นลงสำหรับรถที่ใช้ในการขนส่งผู้โดยสารให้ครอบคลุมและเหมาะสมยิ่งขึ้น
อาศัยอำนาจตามความในข้อ ๑ (๒) (ฌ) และข้อ ๑๐ (๒) (ช) ของกฎกระทรวง ฉบับที่ ๙ (พ.ศ.
๒๕๒๔) ออกตามความในพระราชบัญญัติการขนส่งทางบก พ.ศ. ๒๕๒๒
อธิบดีกรมการขนส่งทางบกจึงออกประกาศไว้ ดังต่อไปนี้

ข้อ
๑ ให้ยกเลิกความในข้อ ๕/๑
ของประกาศกรมการขนส่งทางบก เรื่อง
ประตูทางขึ้นลงและประตูฉุกเฉินสำหรับรถที่ใช้ในการขนส่งผู้โดยสาร ลงวันที่ ๒
กุมภาพันธ์ พ.ศ. ๒๕๓๖ ซึ่งแก้ไขเพิ่มเติมโดยประกาศกรมการขนส่งทางบก เรื่อง
ประตูทางขึ้นลงและประตูฉุกเฉินสำหรับรถที่ใช้ในการขนส่งผู้โดยสาร (ฉบับที่ ๒)
ลงวันที่ ๑๙ พฤษภาคม พ.ศ. ๒๕๔๘ และให้ใช้ความต่อไปนี้แทน
ข้อ ๕/๑
บานประตูทางขึ้นลงสำหรับผู้โดยสารของรถตามข้อ ๒ ข้อ ๓ และข้อ ๔
ที่ใช้กลไกควบคุมการปิดเปิดโดยอัตโนมัติ จะต้องมีระบบการทำงานที่สามารถควบคุมให้บานประตูที่กำลังปิดหากกระทบถูกผู้โดยสารหรือสิ่งกีดขวาง
บานประตูต้องเปิดออกโดยอัตโนมัติ
หรือระบบการทำงานอื่นที่มีความปลอดภัยสำหรับผู้โดยสารตามที่กรมการขนส่งทางบกให้ความเห็นชอบ
และต้องมีสัญญาณไฟกระพริบสีแดงพร้อมทั้งสัญญาณเสียงเตือนแสดงการปิดเปิดของบานประตูบริเวณประตูทางขึ้นลงภายในตัวรถ
และบริเวณที่ผู้ขับรถสามารถมองเห็นได้อย่างชัดเจน
รถที่ใช้ในการขนส่งผู้โดยสารที่บานประตูมีระบบการทำงานตามวรรคหนึ่ง
ต้องมีอุปกรณ์ที่สามารถทำให้บานประตูเปิดออกได้ทั้งจากภายในและภายนอกตัวรถโดยสะดวกในกรณีฉุกเฉิน
แม้ในขณะที่ระบบดังกล่าวจะทำงานหรือไม่ก็ตาม

ข้อ
๒ รถที่ใช้ในการขนส่งผู้โดยสารตามข้อ
๒ ข้อ ๓ และข้อ ๔ ที่จดทะเบียนไว้แล้วก่อนวันที่ประกาศนี้ใช้บังคับ
ให้ผู้ประกอบการขนส่งหรือเจ้าของรถทำการปรับปรุงแก้ไขประตูปิดเปิด
ให้เป็นไปตามประกาศนี้ภายในวันที่ ๒๑ มิถุนายน พ.ศ. ๒๕๔๙

ทั้งนี้
ตั้งแต่บัดนี้เป็นต้นไป


ประกาศ ณ วันที่ ๑๒
มกราคม พ.ศ. ๒๕๔๙
ปิยะพันธ์ จัมปาสุต
อธิบดีกรมการขนส่งทางบก




ชัชสรัญ/ผู้จัดทำ
๒๐ มีนาคม ๒๕๔๙

โชติกานต์/ปรับปรุง
๑๗ กรกฎาคม ๒๕๕๘
























[๑] ราชกิจจานุเบกษา เล่ม ๑๒๓/ตอนที่ ๒๗ ง/หน้า ๓๘/๑๖ มีนาคม ๒๕๔๙